Nr. ................./..........................2023

**REFERAT DE APROBARE**

a proiectului de ordin privind modificarea Ghidului specific

- Condiţii de accesare a fondurilor europene aferente Planului naţional de redresare şi rezilienţă, componenta C3 - Managementul deşeurilor, investiţia I1. Dezvoltarea, modernizarea şi completarea sistemelor de management integrat al deşeurilor municipale la nivel de judeţ sau la nivel de oraşe/comune, subinvestiţia I1.D. - Construirea instalaţiilor de reciclare a deşeurilor pentru a îndeplini ţintele de reciclare din pachetul de economie circulară, aprobat prin Ordinul ministrului mediului, apelor și pădurilor nr. 2.606/2022

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a *proiectului de ordin pentru modificarea Ghidului specific - Condiţii de accesare a fondurilor europene aferente Planului naţional de redresare şi rezilienţă, componenta C3 - Managementul deşeurilor, investiţia I1. Dezvoltarea, modernizarea şi completarea sistemelor de management integrat al deşeurilor municipale la nivel de judeţ sau la nivel de oraşe/comune, subinvestiţia I1.D. - Construirea instalaţiilor de reciclare a deşeurilor pentru a îndeplini ţintele de reciclare din pachetul de economie circulară, aprobat prin Ordinul ministrului mediului, apelor și pădurilor nr. 2.606/2022.*

Baza legală a proiectului de ordin supus aprobării o constituie prevederile art. 57 alin. (1), (4) și (5) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, precum și ale art. 13 alin. (4) din Hotărârea Guvernului nr. 43/2020 privind organizarea și funcționarea Ministerului Mediului, Apelor și Pădurilor, cu modificările și completările ulterioare.

Ghidul specific este elaborat în baza Acordului de implementare nr. 50728/06.09.2022 încheiat între Ministerul Mediului, Apelor și Pădurilor, în calitate de coordonator de reforme și/sau investiții pentru Planul Național de Redresare și Reziliență și Administrația Fondului pentru Mediu, în calitate de agenție de implementare, pentru realizarea activităților aferente Subinvestiției 1.d Construirea de instalații de reciclare a deșeurilor în vederea atingerii țintelor de reciclare din pachetul economiei circulare.

Ghidul specific - Condiţii de accesare a fondurilor europene aferente Planului naţional de redresare şi rezilienţă, componenta C3-Managementul deşeurilor, investiţia I1. Dezvoltarea, modernizarea şi completarea sistemelor de management integrat al deşeurilor municipale la nivel de judeţ sau la nivel de oraşe/comune, subinvestiţia I1.D. - Construirea instalaţiilor de reciclare a deşeurilor pentru a îndeplini ţintele de reciclare din pachetul de economie circulară este aprobat prin Ordinul ministrului mediului, apelor și pădurilor nr. 2.606/2022.

Obiectivul acestei componente reprezintă accelerarea procesului de extindere și modernizare a sistemelor de gestionare a deșeurilor în România, cu accent pe colectarea separată, măsuri de prevenție, reducere, reutilizare și valorificare în vederea conformării cu directivele aplicabile și tranziției la economie circulară.

Ulterior, Administrația Fondului pentru Mediu a propus modificarea schemei de ajutor de stat regional pentru investiţii având ca scop reducerea efectelor negative ale deşeurilor asupra mediului şi reducerea consumului de resurse primare, aprobată prin Ordinul ministrului mediului, apelor și pădurilor nr. 2269/2022, astfel:

 În afara criteriilor generale de eligibilitate prevăzute în schemă, solicitanții care aplică pentru program trebuie să îndeplinească una dintre următoarele condiții, pentru durata integrală a implementării şi monitorizării proiectului:

**a) să dețină dreptul de proprietate asupra imobilului - teren sau construcție – pus la dispoziție pentru implementarea proiectului, înscris în cartea funciară;**

**b) să dețină orice drept de folosință asupra imobilului teren pus la dispoziție pentru implementarea proiectului, însoțit de dreptul de superficie, pentru o perioadă de cel puțin 10 ani de la data depunerii cererii de finanțare, înscrise în cartea funciară.**

 În situațiile menționate mai sus, imobilele teren și construcție trebuie să fie libere de sarcini, cu excepția dreptului de superficie și al dreptului de ipotecă, să nu facă obiectul unui litigiu în curs de soluţionare la instanţele judecătoreşti, să nu facă obiectul vreunei revendicări potrivit unei legi speciale sau dreptului comun sau al procedurii de expropriere pentru cauză de utilitate publică. În situația în care asupra imobilului – teren sau construcție, este intabulat un drept de ipotecă, proiectul ce face obiectul schemei poate fi realizat doar cu acordul autentificat al creditorului. În situația dreptului de superficie, proiectul poate fi implementat numai cu acordul expres al proprietarului imobilului teren.

În acest sens, pentru unitate cu noile prevederi ale schemei de ajutor de stat, a fost necesară modificarea ghidului de finanțare și a anexelor.

Totodată, pentru alinierea politicilor interne cu prevederile Planului Național de Redresare și Reziliență, propunerile de modificare a ghidului vin în întâmpinarea nevoilor solicitanților, facilitând accesul acestora la finanțare. Astfel, au fost operate o serie de modificări, după cum urmează:

* Prevederea din ghid de la art. 1.5.1., respectiv: „AFM finanțează minimum 90% din valoarea eligibilă a proiectului pentru investiţiile ce vizează activităţi de reciclare. În cazul proiectelor care includ investiţii în echipamente și instalații aferente de pregătire pentru reciclare, reciclare și obținerea de produse finite din materialele obținute în procesul de reciclare, după caz, și care sunt legate de activitatea de reciclare propusă, cuantumul maxim al acestora poate fi de 10% din valoarea eligibilă a proiectului” a fost modificată, pentru o mai bună înțelegere și interpretare, astfel: „*AFM finanțează în cadrul unui proiect, cheltuieli de minimum 90% din valoarea rezultată după aplicarea procentului de intensitate maximă care poate fi acordată pentru investiţiile ce vizează activităţi de reciclare. Dacă proiectul presupune doar activități de reciclare, AFM finanțează 100% din valoarea rezultată după aplicarea procentului de intensitate maximă care poate fi acordată. În cazul în care un proiect include, pe lângă activități de reciclare, și investiţii în activități de pregătire pentru reciclare și/sau activități realizate după reciclare în vederea obținerii de produse finite din materialele rezultate în procesul de reciclare, cuantumul investițiilor respective nu poate depăși 10% din valoarea rezultată după aplicarea procentului de intensitate maximă care poate fi acordată. În acest caz, aceste investiții sunt eligibile doar dacă sunt legate de activitatea de reciclare propusă”;*
* Trimiterile la Ordonanţa de urgenţă a Guvernului nr. 92/2021 privind regimul deşeurilor au fost modificate, prin completare cu sintagma „aprobată cu modificări și completări prin Legea nr. 17/2023”;
* A fost modificat punctajul acordat pentru criteriul „*Rezultatele reciclării*”, astfel:

|  |  |
| --- | --- |
| a) materia primă secundară rezultată în urma procesului de reciclare din cadrul proiectului | 10 |
| b) produs finit cu 25-35 % materie primă secundară rezultată în urma procesului de reciclare din cadrul proiectului | 5 |
| c) produs finit cu 36-50 % materie primă secundară rezultată în urma procesului de reciclare din cadrul proiectului | 5 |
| d)produs finit cu peste 51 % materie primă secundară rezultată în urma procesului de reciclare din cadrul proiectului | 5 |

Proiectul ghidului specific în forma prezentată a fost avizat în Comitetul Director al Administrației Fondului pentru Mediu din data de 13.03.2023.

 Menționăm că prezentul proiect de ordin este inclus în Planul Național de Redresare și Reziliență.

 Având în vedere importanța programului, vă înaintăm spre aprobare ***Ordinul pentru modificarea Ghidului specific - Condiţii de accesare a fondurilor europene aferente Planului naţional de redresare şi rezilienţă, componenta C3 - Managementul deşeurilor, investiţia I1. Dezvoltarea, modernizarea şi completarea sistemelor de management integrat al deşeurilor municipale la nivel de judeţ sau la nivel de oraşe/comune, subinvestiţia I1.D. - Construirea instalaţiilor de reciclare a deşeurilor pentru a îndeplini ţintele de reciclare din pachetul de economie circulară, aprobat prin Ordinul ministrului mediului, apelor și pădurilor nr. 2.606/2022.***

**PREȘEDINTE,**

 **Laurențiu Adrian NECULAESCU**